**Belgické vzdušné sily** (hol. *Luchtcomponent*; franc. *Composante air*; doslova: *Letecká zložka*) sú letecká zložka belgických ozbrojených síl. Belgické vzdušné sily boli založené v roku 1909 ako *Compagnie des Ouvriers et Aérostiers* a patria medzi najstaršie vzdušné sily na svete. V súčasnosti v nich slúži približne 6 000 mužov a žien.

Veliteľom je od 23. júla 2009 generálmajor letectva Frederik Vansina.

História
--------

### Založenie belgického letectva a prvé roky jeho existencie

Belgické letectvo bolo založené v roku 1909 na podnet kráľa Alberta, ktorý videl veľký potenciál prvých lietadiel vo vojenskom využití. Zhodou okolností, práve v tom istom roku, získal barón Pierre de Caters oprávnenie civilného pilota a hneď potom zakladá civilnú leteckú školu. Do konca roka 1910 zložili v tejto škole pilotské skúšky prví traja poručíci belgickej armády: Baudoin de Montens d'Oosterwyck, Alfred Sarteel a Georges Nelis. 

Na jar v roku 1911 zakladá novovzniknuté belgické letectvo svoju vlastnú leteckú školu, ktorá pozostávala z piatich pilotov, dvoch mechanikov a jedného pracovníka s drevom. Táto prvá škola vojenského letectva získava svoje prvé lietadlo od kráľa Alberta, ktorý ho dostal do daru od baróna Catersa.

Dňa 12. septembra 1912 si poručíci Nelis a Stellingwerff pripísali významné prvenstvo, keď ako prví Európania spustili guľometnú streľbu z kabíny lietadla. Zatiaľ čo pilot Nelis letel nízko nad zemou, Stellingwerff vystrelil salvu na plachtu, pripevnenú kolíkmi k zemi. Hoci boli obaja poručíci za toto správanie ihneď disciplinárne potrestaní, už o rok neskôr sprevádzal Nelis veliteľa Émile Mathieu do Anglicka. Tam, na základni Hendon, predviedli vzdušné využitie guľometu Lewis. V dôsledku toho prijali Briti guľomet Lewis do výzbroje svojej Royal Air Force. Paradoxom bolo, že belgické letectvo tak nespravilo a do prvej svetovej vojny vstúpilo s lietadlami, určenými výhradne na prieskumné misie.

### Prvá svetová vojna

Keď Belgicko 4. augusta 1914 vstupovalo do prvej svetovej vojny, jeho letectvo sa skladalo zo štyroch letiek, i keď 3. a 4. letka sa stále len formovali. Do každej z letiek boli zaradené štyri lietadlá od Henriho Farmana s výkonom 80 konských síl. Letka pozostávala z veliteľa, piatich pilotov, šiestich pozorovateľov a dôstojníkov, preložených z nadradených jednotiek. V priebehu vojny vznikla ešte 5. letka, ktorá sa sformovala z civilných pilotov, vybavených lietadlami Blériot.

### Druhá svetová vojna

Na začiatku druhej svetovej vojny malo belgické letectvo tri aktívne pluky, vybavené lietadlami Renard R-31 a R-32, Fiat CR.42, Hawker Hurricane, Gloster Gladiator, Fairey Fox a Fairey Battle. Celé belgické vzdušné sily však boli do mája 1940 zmasakrované oveľa silnejšou nemeckou Luftwaffe.
Po kapitulácii Belgicka 28. mája 1940 vzniklo v exile, vo Veľkej Británii, veľmi malé belgické letectvo, ako súčasť dobrovoľníckych rezerv RAF. Tieto belgické letky boli vybavené strojmi Supermarine Spitfire a Hawker Typhoon.

* Fairey FoxFairey Fox
* Hawker HurricaneHawker Hurricane
* Gloster GladiatorGloster Gladiator
* Morane-Saulnier MS.230Morane-Saulnier MS.230

Lietadlový park
---------------

| Lietadlo | Fotografia | Krajina pôvodu | Úloha | Verzia | V službe | Poznámky |
| --- | --- | --- | --- | --- | --- | --- |
| **Stíhacie lietadlá** |
| General Dynamics F-16 Fighting Falcon |  | USA  USA | viacúčelové stíhacie lietadlo

---

cvičné/stíhacie lietadlo | F-16AM

---

F-16BM | 43

---

9 |  |
| **Dopravné lietadlá** |
| Airbus A321 |  | Francúzsko  FrancúzskoNemecko  NemeckoŠpanielsko  ŠpanielskoSpojené kráľovstvo  Spojené kráľovstvo | dopravné lietadlo (VIP) | A321-200 | 1 |  |
| Embraer ERJ 135 |  | Brazília  Brazília | dopravné lietadlo (VIP) | ERJ 135LR | 2 |  |
| Embraer ERJ 145 |  | Brazília  Brazília | dopravné lietadlo (VIP) | ERJ 145LR | 2 |  |
| Lockheed C-130 Hercules |  | USA  USA | taktické dopravné lietadlo | C-130H | 10 |  |
| **Cvičné lietadlá** |
| Dassault/Dornier Alpha Jet |  | Francúzsko  FrancúzskoNemecko  Nemecko | cvičné/ľahké bojové lietadlo | Alpha Jet E | 28 |  |
| SIAI-Marchetti SF.260 |  | Taliansko  Taliansko | cvičné lietadlo | SF.260D

---

SF.260M+ | 32 |  |
| **Vrtuľníky** |
| Agusta A109 |  | Spojené kráľovstvo  Spojené kráľovstvoTaliansko  Taliansko | prieskumný/bojový vrtuľník | A109BA | 20 |  |
| NHIndustries NH90 |  | Francúzsko  FrancúzskoHolandsko  HolandskoNemecko  NemeckoTaliansko  Taliansko | viacúčelový/dopravný vrtuľník | NH90NFH

---

NH90TTH | 6 |  |
| Aérospatiale Alouette III |  | Francúzsko  Francúzsko | ľahký viacúčelový vrtuľník | SA 316 | 3 |  |
| Westland Sea King |  | Spojené kráľovstvo  Spojené kráľovstvo | záchranný/viacúčelový vrtuľník | Sea King Mk.48 | 3 |  |
| **Bezpilotné lietadlá** |
| IAI RQ-5 Hunter |  | Izrael  Izrael | bezpilotné lietadlo | MQ-5B | 13 |  |

Iné projekty
------------

Commons
* Spolupracuj na Commons Commons ponúka multimediálne súbory na tému **Belgické vzdušné sily**

Referencie
----------

1. ↑  World Air Forces 2019
2. ↑   *B-HUNTER UAV* [online]. [Cit. 2016-04-08]. Dostupné online. Archivované 2017-09-06 z originálu.

Externé odkazy
--------------

* Belgické vzdušné sily na oficiálnej stránke belgických ozbrojených síl – holandská verzia
* Belgické vzdušné sily na oficiálnej stránke belgických ozbrojených síl – francúzska verzia

Zdroj
-----

*Tento článok je čiastočný alebo úplný preklad článku Belgické letectvo na českej Wikipédii.*


|  |  |
| --- | --- |
| Portal | Portál letectvoBelgický portál |